ГугъэфIхэр къэзыгъэщIэрэщIэжа кIэух
«Спартак-Налшык» (Налшык) — «Енисей» (Красноярск) — 1:0 (1:0). Налшык. «Спартак» стадион. ЩэкIуэгъуэм и 23-м. ЦIыху 600 еплъащ.
Судьяхэр Лаюшкин (Мэзкуу), Колосков (Уфа), Петросян (Бронницы).
«Спартак-Налшык»: Степанов, Рогочий, Засеев, Абазэ, Гарбуз, Чеботару, Руа (Сирадзе, 64), Коронов (Буйтрагэ, 88), Щэуей, Аверьянов, Гуэщокъуэ (Тимошин, 72).
«Енисей»: Плотников, Лебамбэ, Магадиев, Шабаев, Никитин, Качан, Иванов, Харитонов, Буш, Лесканэ, Рыжов.
Топыр дигъэкIащ: Гуэщокъуэм, 30 (1:0).
Дагъуэ къыхуащIащ Рогочий, Абазэм, Харитоновым, Степановым, Никитиным.
Джэгум къыхахуащ Рогочий.
Нэгъаби хуэдэу, гъэм и кIэух зэIущIэм мы командэхэр Налшык щызэхуэзащ. Илъэс ипэкIэ 2:0-у текIуэу «Ени-сей»-м «Спартак-Налшыкыр» гукъыдэжыншэу щIымахуэ зыгъэпсэхугъуэм игъэкIуамэ, иджы Iуэхур нэгъуэщI хъуащ.
Джэгум и япэ дакъикъэхэм наIуэ ящIащ красноярскдэсхэр захъумэжын къудей щхьэкIэ Налшык къызэрымыкIуар. Ахэр хущIэкъуащ хэгъэрейхэм я дэтхэнэ ебгъэрыкIуэныгъэми хуэфэщэн жэуап иратыну. Абы щыгъуэми ди щIалэхэм топыр нэхъ ягъэIэкIуэлъакIуэт икIи тепщэныгъэр яIэщIэлът. «Спартак-Налшыкыр» нэхъыбэрэ гъуэм зэреуэнми хущIэкъурт.
Красноярскдэсхэри хуэ- мыхутэкъым. Абыхэм я гъуэм бгъэдыхьэгъуейт икIи налшыкдэсхэр жыжьэу къызэреуэм я гъуащхьэтетыр тыншу пэлъэщырт.
Бжыгъэр къызэIуахыным гъунэгъу щыхуэхъуар епщыкIуплIанэ дакъикъэрщ. ХьэщIэхэм я ебгъэрыкIуэныгъэ лъэщым кIэух дахэ иритыну хущIэкъуащ Харитоновыр, арщхьэкIэ ди гъуащхьэтетыр бэлэрыгъакъым икIи топыр зыIэригъэхьащ.
Шынагъуэ къазэрыхукъуэкIам «Спартак-Налшыкыр» нэхъ ерыщыжу ипэкIэ игъэкIуэтащ. Джэгум щыщу сыхьэт ныкъуэ блэкIауэ ди щIалэхэм текIуэныгъэр къахузыхьа топ закъуэр дагъэкIащ. «Ени- сей»-м и гъуащхьэтетым къыдихуа топыр Щэуейм зыIэригъэхьэри, хьэщIэхэм я гъуэмкIэ псынщIэу зричащ. ГъуащхьэхъумитI-щым яIэщIэкIри, Гуэщокъуэм и дэIэпыкъуныгъэкIэ ар щытыкIэфI ихуащ икIи и къару къызэрихькIэ гъуэм еуащ. Пкъом техуэу къэлъеижа топым япэу нэсар Арсенщ. Абы ар гъуащхьэтетымрэ гъуащхьэхъумэмрэ я зэхуакум дигъэкIри, бжыгъэр къызэIуихащ.
Мыгувэу Гуэщокъуэр аргуэру къыхэжаныкIыфыну щытащ, арщхьэкIэ зымащIэ дыдэкIэ абы топыр гъуэм хуигъэзэфакъым.
«Енисей»-м къехъулIащэ щыIэжтэкъым. Пэжщ, зэIущIэм и япэ Iыхьэм и кIэухым абы бжыгъэр зэхуэдэ ищIыж пэтащ. Насып диIэти, метр зытхухкIэ фIэкIа пэмыжы-жьами, Никитиным ди гъуэм хуигъэзэфакъым.
Загъэпсэхуу къихьэжа иужькIи «Спартак-Налшыкыр» нэхъ жыджэращ. Нэрылъагъут ар текIуэныгъэм ерыщу зэрыхуэкIуэр, арщхьэкIэ мыбдежым Iуэхум къыхыхьащ зэIущIэм и судья нэхъыщхьэ Лаюшкиныр. Къэбэрдей-Балъкъэрым футболым щыдихьэххэм ар фIы дыдэу яцIыху икIи ди командэр премьер-лигэм щыхэтам абы налшыкдэсхэм ящыщ джэгум къыщыхимыхуа е я гъуэм пенальти къыщримыгъэуа куэдрэ къэхъуакъым. Нэгъабэ «Урал»-м щригъэблэгъам ди футболиститIым зэуэ джэгур нэхъ пасэу яригъэухащ. Мис аргуэруи «Спартак-Налшыкым» и гъуащхьэхъумэ нэхъыфIхэм ящыщ Рогочий зэIущIэм и гуащIэгъуэм етIуанэу дагъуэ хуищIри, джэгум къыхихуащ. Абы и зэранкIэ дакъикъэ тIощIым щIигъукIэ ди щIалэхэр зы цIыхукIэ нэхъ мащIэу «Енисей»-м пэщIэтащ.
Лаюшкиным и нэхейкIэ налшыкдэсхэм аргуэру ехъулIэныгъэ зыIэрагъэхьащ икIи бжыгъэр зэхуэдэ ящIыну абыхэм хьэщIэхэм зы Iэмали иратыжакъым.
«Спартак-Налшыкым» и дежкIэ мы текIуэныгъэм хуабжьу мыхьэнэшхуэ иIэщ. Абы мыгъэрей зэхьэзэхуэр хуэмыхуу иригъэжьами, и Iуэхухэр иригъэфIэкIуэжауэ щIымахуэ зыгъэпсэхугъуэм тохьэ. Жэпуэгъуэм и 1-м щыщIэдзауэ иригъэкIуэкIа джэгугъуибгъум ар тхуэ щытекIуащ, зэ щыфIахьауэ аращ. И хьэрхуэрэгъухэм топибгъу яхудигъэкIащ, езым и гъуэр къызэрыхагъэщIар тIэу къудейщ. А псом я фIыгъэкIэ епщыкIубланэ увыпIэм къикIри, тхукIэ къыдэкIуэтеящ икIи япэ дивизионыр ирагъэбгынэнкIэ шынагъуэ щыIэжкъым. Уеблэмэ премьер-лигэми щIэбэныфынущ, ещанэ-еплIанэ увыпIэхэм щытхэм яфIэкIуэда очко бжыгъэхэм 7-кIэ фIэкIа къызэрыкIэрымыхур къэплъытэмэ.
Саранск и «Мордовия»-м бжьыпэр быдэу щиIыгъыу зэхьэзэхуэр зэпагъэуащ. Шэч щIагъуэ къыщIытепхьэн щыIэкъым абы премьер-лигэм зэригъэзэжынум. ЕтIуанэ увыпIэм щыт Владикавказ и «Алания»-ри а хъуэпсапIэм пэжыжьэкъым, зэпеуэм зэрыхэтын мылъку къыхуагъуэтмэ. Ар щэбэт кIуам Владивосток лъэтэфакъым икIи абы къыхэкIыу бжыгъэшхуэкIэ къыхагъэщIауэ къалъытащ икIи къуэдыуэ сом мелуан итын хуейуэ къыхуагъэуващ.
Иджы щыгъуазэ фыхуэтщIынщ япэ дивизионым хэт командэхэр мы гъэм иужьу зэрыджэгуам къарикIуа бжыгъэхэм. Мис ахэр: «Мордовия» (Саранск) — «Шинник» (Ярославль) — 4:2, «Динамо» (Санкт-Петербург) —«Газовик» (Оренбург) — 0:1, «Сибирь» (Новосибирск) — «СКА-Энергия» (Хабаровск) — 0:1, «Арсенал» (Тулэ) — «Химик» (Дзержинск) — 1:0, «Салют» (Белгород) — «Нефтехимик» (Нижнекамск) — 0:0, «Луч-Энергия» (Владивосток) — «Алания» (Владикавказ) — 3:0, «Ротор» (Волгоград) — «Ангушт» (Нэзрэн) — 3:0, «Торпедо» (Мэзкуу) — «Уфа» (Уфа) — 0:0.
Урысей Федерацэм фут-болымкIэ и япэ дивизио- ным 2013 — 2014 гъэхэм щекIуэкI зэхьэзэхуэм щыщIидзэжынур етIанэгъэщ. Гъатхэпэм и 9-м «Спартак-Налшыкым» къригъэблэгъэнущ Хабаровск и «СКА-Энер-гия»-р.
Жыласэ Заурбэч.
